Kuleba: Vil ha russiske penger til å føre krig mot Russland 
BRUSSEL (VG) – Vi vil overleve vinteren. Men det blir ikke lett. Det var budskapet fra Dmytro Kuleba, Ukrainas utenriksminister, da han møtte norske medier i Nato onsdag.  Han hadde sitt første møte med sin norske kollega Espen Barth Eide (Ap) etter at det nye Nato Ukraina-rådet hadde sitt første utenriksministermøte i Brussel. Ukraina venter på juridiske avklaringer for å få hånd om milliarder av dollar og euro, som formelt tilhører Russland og russere, men som europeiske og amerikanske land har frosset etter at Russlands invasjon.  På spørsmål om disse midlene vil være nyttig for Ukraina hvis noen vestlige land kutter sin støtte i 2024, svarte han slik:  – Frosne russiske midler er ikke et alternativ til støtten fra vestlige land, men et supplement. Det er absolutt nødvendig at de frigis til Ukraina både under krigens gang, og etter krigen. Men vi trenger et juridisk grunnlag slik at alle land som holder russiske midler, kan frigi dem. Det jobber vi med, sammen med EU, sa Kuleba. 130 mill. i Norge  Norge holder om lag 130 millioner kroner i frosne russiske penger i norske banker, men det er småpenger sammenlignet med Nansen-programmet på 75 milliarder over fem år. som Stortinget står enstemmig bak. Om møtet med Espen Barth Eide sa Kuleba: – Dette var et godt møte. Jeg sier som i filmene: Jeg ser det som starten på et vakkert vennskap. sa den ukrainske utenriksministeren.  Vinteren har begynt Kuleba takket Norge for støtten i Nansen-programmet, som han mener er et eksempel for andre land. Han nevnte også det norske luftvernsystemet Nasams som avgjørende for å forsvare Ukraina mot angrep med missiler og droner fra Russlands side. – Vinteren har begynt, selv om det teknisk sett er høst to dager til. Det snør og temperaturen har falt under null, sa utenriksministeren. Ukraina har forberedt seg godt, men det har også Russland, mener han: – Vi har overlevd det største droneangrepet med 70–75 droner natt til lørdag. Men vi er veldig godt forberedt. Vi har styrket vår energiforsyning og vi har fått mer luftvern, ikke minst norske Nasams, sa han. – Vi vil overleve vinteren. Men det blir ikke lett, sa Kuleba.  – Mitt klare inntrykk er at Kuleba og president Zelenskyj tror på sin sak. De har vist en fantastisk evne til å stå opp mot overmakten, sa Eide etter møtet. Venter angrep mot energiforsyning  Etter Nato-møtet med den ukrainske utenriksministeren, sa Natos generalsekretær Jens Stoltenberg at Ukraina må vente nye russiske forsøk på å slå ut Ukrainas strømnett og andre deler av energiforsyningen. – Russland vil forsøke å legge Ukraina i mørke og kulde, sa Stoltenberg.  Han advarte igjen mot å undervurdere Russland, selv om han var mest opptatt av å fremheve Ukrainas sterke sider og Russlands svakheter: – Russland er under økonomisk press. Olje- og gassinntektene faller. Russiske banker er underlagt sanksjoner. Over 1000 bedrifter har kuttet produksjonen, og 1,3 millioner mennesker har forlatt Russland det siste året, sa Stoltenberg. 
Ukrainas utenriksminister Dmytro Kuleba møtte utenriksminister Espen Barth Eide i Nato onsdag. Kuleba takket Norge for støtten i Nansen-programmet og norske Nasams luftvernsystem. Ukraina venter på juridiske avklaringer for å kunne anvende frosne russiske midler. Etter et møte mellom Nato-landene og Ukraina, advarte Natos generalsekretær Jens Stoltenberg om mulige russiske angrep på Ukrainas strømnett og energiforsyning.